Altim Control

Altim Control oli Varkaudessa toiminut teollisuusautomaatioyritys. Se aloitti toimintansa suomalaisessa Ahlström-konsernissa 1. kesäkuuta 1979. Moniin maihin laajentuneen, lopuksi Ahlstrom Automation -nimellä toimineen yhtiön asiakaskunnan muodostivat paperi- ja selluteollisuus, muu prosessiteollisuus, painotalot ja Suomen puolustusvoimat. Ahlström myi yhtiön pääosan vuonna 1992 amerikkalaiselle Honeywell-teknologiajätille. Toiminnan päättyessä liikevaihto oli 110 miljoonaa euroa ja henkilöstöä 850.
Juuret.
Ahlströmin paperiteollisuuden lippulaivatehdas sijaitsi Varkaudessa. Siellä hyödynnettiin edistyksellistä automaatio- ja tietotekniikkaa, ja 1960-luvulta alkaen alettiin kehittää paperinvalmistuksen tehokkuuslaskentaa IBM-tietokoneilla. Tätä tekivät muutkin paperitehtaat, ja Varkaus oli kehityksen eturintamassa. Vuonna 1976 tehtaalle hankittiin Euroopan ensimmäinen hajautettu digitaalinen automaatiojärjestelmä Honeywell TDC2000. Avainhenkilöksi nousi filosofian tohtori Olavi Lehtikoski, joka kohosi 1970-luvulla Ahlströmin paperiteollisuuden toimialajohtajaksi. Hänelle kehittyi visio uudesta liiketoiminnasta perustuen Ahlströmin itse valmistamiin automaatio- ja tietojärjestelmiin.
Alku.
Olavi Lehtikoski palkkasi DI Seppo Ropposen kesällä 1976 tutkimaan 1971 esitellyn mikroprosessoritekniikan soveltuvuutta tietojärjestelmiin. Jo tammikuussa 1977 valmistui ensimmäinen sovellus, paperikoneen konerullan viivakooditunnistin. Näitä tampurintunnistimiksi kutsuttuja järjestelmiä pilotoitiin Ahlströmin Kämmererin paperitehtaalla Saksassa.
Kevättalvella 1977 Varkauden sahan jälkikäsittelylaitos paloi pysäyttäen sahan toiminnan. Laitteistotoimittaja ei kyennyt tarpeeksi nopeasti toimittamaan uutta tuotannon rekisteröinnin tietojärjestelmää, mikä olisi tarkoittanut pitkää ja kallista tuotantokatkoa. Olavi Lehtikoski päätti uuden järjestelmän kehittämisestä talon sisällä, uusi jälkikäsittelylaitteisto tarvitsi sellaisen jo elokuussa. Tarvittavan tietokone-elektroniikan kehitys aloitettiin saman tien. Ohjelmointi Intelin Assembler-kielellä päästiin aloittamaan vasta kesäkuun alussa vasta palkatun teekkarikaksikon saavuttua. Ensimmäinen Varkaudessa rakennettu tietokonejärjestelmä lähti toimimaan 1.8.1977.
Seuraava haaste oli kertaluokkaa isompi. Keväällä 1977 Ahlströmin Varkauden paperitehtaalla käynnistynyt, Valmetin valmistama Paperikone 4 oli uusi Suomen suurin. Se kärsi kuitenkin pituusleikkurin ohjausjärjestelmän aiheuttamista tuotantokatkoksista. Lehtikoski päätti toistaa menestysreseptinsä nimittämällä pakettirekisteriprojektin pienen miehistön kehittämään pituusleikkurille digitaalisen ohjausjärjestelmän. Lokakuussa työt aloitettiin, ja vappuna 1978 seisokit jäivät historiaan.
Nämä onnistumiset sinetöivät Olavi Lehtikosken luottamuksen uuteen mikroprosessoriteknologiaan ja henkilöstön osaamiseen. Hän sai konsernilta mandaatin perustaa automaatioliiketoiminta.
Toiminta ja tuotteet.
Altim Control Ky aloitti toimintansa 1.6.1979. Aluksi kehitettiin koneohjauksia, mittaus- ja toiminnanohjausjärjestelmiä. Ohjelmistoalustaksi luotiin reaaliaikakäyttöjärjestelmä, AX (Altim Executive), . Paperitehtaan toiminnanohjaussovelluksia toteutettiin edelleen IBM:n minitietokoneilla. Liikevaihdon kasvattamiseksi valittiin strategiaksi keskittyä prosessiautomaatioon. Ensimmäinen Alcont-järjestelmä toimitettiin Ahlströmin Kauttuan lämpövoimalaitokselle 1981 ja seuraava Sunilan sellutehtaalle.[4] Se mahdollisti asiakkaille ainoana automaatiojärjestelmänä luoda ja muokata säätö- ja logiikkasovelluksia ilman järjestelmätoimittajaa ja vieläpä käynnin aikana. Jo siinä oli mahdollista valita kohteita ruudulta sormella osoittamalla. 1989 julkaistiin Alcont 2, jonka käyttöliittymään kuului mm. nykyisin puhelimissa ja tableteissa käytetyn kaltainen kuvaruudun sormikosketus eli kosketusnäyttö.
Jo varhain käynnistettiin vienti Pohjois-Amerikkaan ja Eurooppaan. Keski-Euroopassa liiketoiminta kasvoi ripeästi.
Merkittävin yrityshankinta oli paperikoneen online-laatumittauksia valmistanut Lippke-yhtiö 1990 Saksan Neuwiedissa. 
Paperiteollisuuden toiminnanohjausjärjestelmät tunnettiin nimillä Packman ja Millman. Printa-painokoneautomaatio saavutti ison jalansijan lehtipainoissa monissa maissa.
Puolustusvoimille Altim Control kehitti ja toimitti monenlaisia asejärjestelmien ohjauksia.
Kaikki elektroniikka valmistettiin omassa tehtaassa monikerroskorttien mikropiirien automaattiladonnasta alkaen.
Enimmillään Altimin palkkalistoilla Varkaudessa oli lähes 600 henkilöä. 
Johto.
Ensimmäinen toimitusjohtaja oli Simo Koivisto 1979-1986. Häntä seurasi Risto Louhenperä 1987-1991. Viimeisenä toimitusjohtajana toimi Kari Valve 1992.
Toiminnan päättyminen.
Ahlström alkoi 1980-luvun puolivälissä keskittyä konepajateollisuuteensa ja myi lippulaivapaperitehtaansa Varkaudessa Enso-Gutzeitille. Osana tätä keskittymistä se päätti luopua Altimistakin. Toukokuussa 1992 Ahlström ja Honeywell saivat päätökseen yrityskauppaneuvottelunsa, ja liiketoiminnan pääosa siirtyi Honeywellille 1.1.1993.
Teollinen perintö.
Ahlströmille jäänyt elektroniikan sopimusvalmistus päättyi Varkaudessa vuonna 2000. Yritysostojen kautta elektroniikan sopimusvalmistuksesta tuli myöhemmin Ahlströmille merkittävä liiketoiminta.
Honeywellille myyty osa integroitiin sen teollisuusautomaatioliiketoimintaan. Käytyään välillä Kuopiossa se toimii nykyään Varkaudessa. Sen palveluksessa on edelleen monia Altimilla aloittaneita.
Puolustusvoimille suunnattu liiketoiminta pieneni vähitellen eri omistajien myötä ja sulautui lopulta ruotsalaiseen Saab-konserniin. 
Altimistit.
Vuonna 2014 muodostettiin Altimin henkilöstön perinnekerho Altimistit. Se on kokoontunut vuosittain Altimin entisessä toimitalossa Varkaudessa. Lisäksi kerho on koonnut tuotteita ja muuta aineistoa, joita se säilyttää yksityisessä museossa tuossa rakennuksessa.